U-I-78/08
Natisni
Opravilna št.:
U-I-78/08
Datum odločitve:
10. 4. 2008
ECLI:
ECLI:SI:USRS:2008:U.I.78.08
Akt:
Uredba o prostorskih ureditvenih pogojih za sanacijo degradiranega prostora na območju Triglavskega narodnega parka v Občini Bohinj (Uradni list RS, št. 119/02), 4. čl.
Izrek:
Pobuda za začetek postopka za oceno ustavnosti in zakonitosti 4. člena Uredbe o prostorskih ureditvenih pogojih za sanacijo degradiranega prostora na območju Triglavskega narodnega parka v Občini Bohinj (Uradni list RS, št. 119/02) v delu, ki se nanaša na poseg št. 1, se zavrže.
Evidenčni stavek:
V primerih, ko izpodbijani predpis ne učinkuje neposredno, izkazuje pobudnik pravni interes za oceno ustavnosti izpodbijanega predpisa šele po izčrpanju vseh pravnih sredstev v postopkih pred pristojnimi sodišči hkrati z vložitvijo ustavne pritožbe.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Občina Bohinj, Bohinjska Bistrica
Datum vloge:
27. 3. 2008
Vrsta odločitve:
sklep
Vrsta rešitve:
zavrženje
Dokument:
US28056
Dokument v PDF obliki:
U-I-78-08.pdf
107 KB
Prenesite datoteko
U-I-78/08-4
10. 4. 2008
SKLEP
Ustavno sodišče je v postopku za preizkus pobude Občine Bohinj, Bohinjska Bistrica, ki jo zastopajo Miro Senica in drugi, odvetniki v Ljubljani, na seji 10. aprila 2008
sklenilo:
Pobuda za začetek postopka za oceno ustavnosti in zakonitosti 4. člena Uredbe o prostorskih ureditvenih pogojih za sanacijo degradiranega prostora na območju Triglavskega narodnega parka v Občini Bohinj (Uradni list RS, št. 119/02) v delu, ki se nanaša na poseg št. 1, se zavrže.
Obrazložitev
1. Pobudnica izpodbija 4. člen Uredbe o prostorskih ureditvenih pogojih za sanacijo degradiranega prostora na območju Triglavskega narodnega parka v Občini Bohinj (v nadaljevanju Uredba) v delu, ki se nanaša na poseg št. 1. Izpodbijana Uredba naj bi bila v nasprotju z 2., s 33., 67., 87. in s 153. členom Ustave ter s 197. členom Zakona o graditvi objektov (Uradni list RS, št. 110/02 in nasl. – v nadaljevanju ZGO-1). Pravni interes utemeljuje pobudnica z zatrjevanjem, da je lastnica zemljišča s parc. št. 944/4, k. o. Studor, na katerem je zgrajen objekt, ki naj bi ga bilo treba na podlagi Uredbe odstraniti. Pobudnica meni, da je Uredba v izpodbijanem delu neustavna oziroma nezakonita, ker naj bi njen objekt pridobil uporabno dovoljenje že na podlagi 197. člena ZGO-1.
2. Pobudo za začetek postopka za oceno ustavnosti in zakonitosti da lahko, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji se v primerih, ko izpodbijani predpis ne učinkuje neposredno, pobuda lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS (glej sklep št. U-I-251/07 z dne 10. 1. 2008, Uradni list RS, št. 6/08). Navedeno stališče pobudnici ne onemogoča dostopa do Ustavnega sodišča, temveč pomeni le njegovo odložitev na čas po izčrpanju pravnih sredstev pred pristojnimi upravnimi organi in sodišči, če pobudnica svojih pravic uspešno ne zavaruje že v teh postopkih.
3. Uredba v izpodbijanem delu ne učinkuje neposredno. Pristojni upravni organ izda na podlagi Uredbe posamični akt, zoper katerega ima pobudnica zagotovljeno pravno varstvo v upravnem postopku in v upravnem sporu. Glede na razloge, navedene v sklepu št. U-I-251/07, bo lahko pobudnica pravni interes za oceno ustavnosti in zakonitosti Uredbe izkazovala šele po izčrpanju vseh pravnih sredstev v postopkih pred upravnimi organi in sodišči, hkrati z vložitvijo ustavne pritožbe. Zato je Ustavno sodišče njeno pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik